Dunaszekcső Községi Önkormányzat Képviselő-testülete

10/2001. 

                                                     J e g y z ő k ö n y v

Készült a Dunaszekcső Községi Önkormányzat Képviselő-testülete 2001.november 13-án megtartott üléséről.

Jelen vannak: Hegedüs György polgármester

                         Tóth András alpolgármester

                         Bán Ferencné

                         Faller János

                         Guzsván Lajosné

                         Hetényi Ádám

                         Molnár Árpád

                         Witt Józsefné

                         Pest Éva jegyző

                         Vincze Lászlóné főmunkatárs

                         Önkormányzati intézmények részéről: Hauk Istvánné, Heim Mátyásné, Tóth 

                          Jánosné, Vörös Lászlóné

Igazoltan távol: Hauk Zsolt, Szödényi István képviselők

Hegedüs György polgármester köszönti a megjelenteket, megállapítja az ülés határozatképességét, mert a megválasztott 10 fő képviselő közül az ülésen megjelent 8 fő.

Javaslatot tesz a napirendi pontokra, melyeket Hetényi Ádám – az Általános Iskola igazgatójának – kiegészítésével a testület tagjai az alábbiak szerint fogadnak el:

1.) Beszámoló a lejárt határidejű határozatokról és  a két ülés között történt fontosabb eseményekről

Előterjesztő: Hegedüs György polgármester

2.) Beszámoló a 2001.III.negyedévi gazdálkodásról

Előterjesztő: Hegedüs György polgármester

                     Vincze Lászlóné főmunkatárs

3.) Módosító javaslatok a Dunaszekcsői Általános Iskola Szervezeti és Működési Szabályza-

tához

Előterjesztő: Hetényi Ádám igazgató

4.) Bursa Hungarica Felsőoktatási Ösztöndíj pályázat elbírálása

Előterjesztő: Hegedüs György polgármester

5.) Egyebek

Zárt ülésen:

1.) Vissza nem térítendő támogatás

Előterjesztő: Hegedüs György polgármester

NAPIREND TÁRGYALÁSA:

1.napirendi pont:

Hegedüs György polgármester a lejárt határidejű határozatokkal kapcsolatban elmondja, hogy az elmúlt ülésen bejelentette, hogy Bíró Csaba határidő hosszabbítást kért a szerződéskötésre.

Ezt a testület tudomásul vette. Azóta sem jelentkezett, ezért megkereste, választ várva. Bíró Csaba elmondta, hogy amennyiben Bátaszéken megoldódik a hely gondja, akkor erre az óvodai melléképületre nem is tart igényt. Úgy tűnik, hogy most már komolytalan ez az egész bérleti dolog, hiszen mi itt hosszasan vitáztunk, és a végén még nem is kerül sor a bérbevételre, arról nem beszélve, hogy utána kell menni, mert magától nem is jelentkezett volna.

A MOFA-ba járó dolgozók buszjáratára a PANNON VOLÁN még nem reagált. Az elmúlt ülés egyedi ügyeinek döntéséről szóban már tájékoztatta az érintetteket, elképzelhető, hogy milyen volt a reagálás, egyiknek sem tetszett.

Az elmúlt ülésen tájékoztatást adott arról, hogy a pince-, és támfal program folytatásához az idei második félévben már nem kapunk központi támogatást. Időközben változás történt, mert a Belügyminisztérium értesítése szerint 2,5 millió forint támogatást állapítottak meg és utaltak el a Dunaszekcső községi önkormányzat feladataira.

A fontosabb események között elmondja még, hogy látogatást tett a községünkben Thürmer Gyula a Munkáspárt elnöke, másfél órás beszélgetést tartott.

A testület tagjai vita nélkül 8 szavazattal a következő határozatot hozták:

                                                                 59/2001.(XI.13.)Kt.számú határozat

                                                                 a lejárt határidejű határozatokról és a két ülés

                                                                 között történt fontosabb eseményekről

                                                                 A képviselő-testület a lejárt határidejű határozatokról

                                                                 és a két ülés között történt fontosabb eseményekről 

                                                                 szóló beszámolót elfogadja.

2.napirendi pont:

Hegedüs György polgármester felkéri Vincze Lászlónét, hogy amennyiben van szóbeli kiegészítése, azt tegye meg. (A zárás anyaga írásban a meghívóval együtt kiküldve.)

Vincze Lászlóné: Szeretne arról tájékoztatást adni, hogy a mai napon konzultált az adóügyi főelőadóval a beérkezett adók jelenlegi állásáról. Ezek az összegek még az adószámlákon vannak, tehát a zárásnál – szeptember 30-án – még nem szerepelhettek költségvetési számlánkon bevételként.

· 3  -

· Építményadó:461582 Ft

· Telekadó:11000 Ft

· Kommunális adó:3097847 Ft

· Idegenfor.tartózkodás után: még nincs adat

· Idegenforg.épület után:918077 Ft

· Iparűzési adó:10484233 Ft

                                                                    -    Gépjárműadó: 1944081 Ft

Az iparűzési adónál majd a tervezésnél azonban nem szabad ezt az összeget teljes egészében terveznünk.

Az általános tartalék és a felújítási alap felosztására decemberben a testületi ülésen kerül sor.

Guzsván Lajosné: Nagy eltérést lát a normatív támogatás összegében, meg fogjuk azt kapni év végéig?

Vincze Lászlóné: Azok a pénzek megérkeznek. Folyamatosan igényeljük és kapjuk vissza a támogatásként, rendszeres pénzellátásként kifizetett pénzeket is. Arra szeretné felhívni a figyelmet, hogy az eseti segélyezés kerete lassan kimerül, hiszen a költségvetés összeállításakor ezt is alaposan  lefaragtuk.

Guzsván Lajosné: Az iskolai napközi kerete is kimerült. Mit jelent ez az intézménynek:

Vincze Lászlóné: A testület döntése volt, hogy a költségeket az iskola szakfeladatával együtt kell kigazdálkodni.

Guzsván Lajosné: Van-e már értékelhető számadat a közvilágításról?

Vincze Lászlóné: Magánvéleménye, hogy annyira nem csökkent, mint amennyit ígértek, így nem fog annyi idő alatt megtérülni a beruházás.

Hegedüs György: Az eddigi 4 millió éves kiadás helyett kb.2,5 millió forint a várható. Igen komoly kamatot kell fizetnünk, ezért a beígért 4 év helyett kb.7 év alatt térül meg a közvilágítás korszerűsítésünk.

Vincze Lászlóné: Fontos az is, hogy évközben nem volt jelentős áremelés, így ez most nem befolyásolta a tervezésünket.

Faller János: A korszerűsítés lényege az elfogyasztott KW óra.

Az iparűzési adónál véleménye szerint a 2000.évi teljesítéssel kell csökkenteni a 2002.évi tervezést.

Az orvosok támogatási pénzénél még nincs teljesítés. Miért?

Nem emlékszik arra, hogy az ISM-től milyen pályázati pénzt nyertünk?

Ki adja a pénzt a Nagycsaládosok Egyesületének?

Mikor kell törleszteni a 3,8 millió forintot?

Pest Éva: A támogatást  a Cigány Kisebbségi Önkormányzat nyújtja a Nagycsaládosok Egyesületének. A közvilágítás korszerűsítés törlesztését már elutaltuk, a kamattörlesztés november 15-én lesz esedékes.

Vincze Lászlóné: Az orvosok hozzájárulása az intézmény működéséhez most került véglegesen tisztázásra, a teljesítésük folyamatban van. Az ISM pályázat az Általános Iskola pályázata volt.

Faller János: Kéri a képviselő társait, hogy a sportegyesület működéséhez a hátralévő időszakra még 100000 Ft támogatást szavazzanak meg. Ez az összeg elegendő lenne ahhoz, hogy az idei évi kötelezettségeit az egyesület teljesíteni tudja.

Hegedüs György: A működéshez hiányzó összeget szponzor fogja biztosítani.

Faller János: A féléves záráskor arról tárgyaltunk, hogy még az idei évben elkészül az óvoda előtti járdaszakasz. Nem készült el, várhatóan mikorra fogják kijavítani.

Hegedüs György: Nem született ilyen határozott döntés. Arról volt szó, hogy a bérleti díj teljes egészében az óvodáé lesz, abból elkészülhet.

Tóth Jánosné: Valóban arról volt szó, hogy a melléképület  bérleti díja az intézményé lesz teljes egészében. A járdát nem lehet akkor megcsinálni, amikor az ovi nyitva van. Csak a nyári szünet idején lehet ilyen munkát elvégezni, és az idei évre elegendő volt a nagy felújítás, hiszen ez rengeteg munkát jelentett a számukra. A következő évben el fog készülni.

Hegedüs György: A legnagyobb problémát az okozza, hogy a járdalapok között lefolyik a víz és magát az épületet áztatja alá.

Faller János: Nem fogadja el a válaszokat, mert annak a járdának már régen készen kellene lennie. Összesen kb. másfél m3 beton kell csak hozzá.

Tóth András: Az írásos anyag láttán megállapította, hogy az ez évi működés minden várakozást felül múlt. A beruházás miatti 20 milliós hitel miatt szűkebb esztendőink voltak. De úgy tűnik, hogy kilábaltunk belőle és ebből is látszik, hogy nem szabad ódzkodni a hiteltől.

Minden költségvetés tárgyalásakor elhangzott és elhangzik az intézményeink épületének az állapota. Fel kell állítanunk egy sürgősségi sorrendet, mert természetesen egy évben nem lehet mindegyiket helyreállítani. Azon a nézeten túl kell lépni, hogy nincs pénz. Hozzá kell nyúlni a hitel lehetőséghez és a sorrend szerint neki kell állni a felújításoknak.

Az idei költségvetéskor is faragtunk a szakfeladatoknál. El kell jutnunk oda, hogy nem szabad toldozgatni pár százezer forinttal, mert úgy sosem lesz rendben egyetlen ingatlanunk sem. Állítsuk fel a sorrendet és komolyabb ráköltéssel tegyük rendbe a tulajdonunkat.

Heim Mátyásné: Volt-e tervezve a konyha tetőfelújításánál a hátsó rész csatornázása?

Elengedhetetlen, hogy legyen, mert így csak árt az épületnek a csapadék.

Hegedüs György: Volt eredetileg is ott csatorna? Köszöni a jelzést, utána fogunk járni, és ha volt eredetileg, akkor most is lesz.

Tóth Jánosné: Költhet-e a költségvetése terhére, mert kellene berendezéseket vásárolnia, pl.mosógépet, székeket? Kb. 200000 Ft-ra lenne szüksége ezekhez.

Hegedüs György: Nincs zárolva a költségvetése az intézménynek, a szükséges dolgokat vásárolják meg.   

A napirenddel kapcsolatban további kérdés, hozzászólás nem hangzott el, a testület 8 szavazattal 0 ellenében a következő határozatot hozta:

                                                       60/2001.(XI.13.)Kt. számú határozat

                                                       az önkormányzat 2001.III.negyedévi gazdálkodása
                                                       A képviselő-testület az önkormányzat 2001.III.negyedévi

                                                       gazdálkodásáról szóló beszámolót elfogadja.

                                                       Határidő: azonnal

                                                       Felelős: Hegedüs György polgármester

3.napirendi pont: Hegedüs György polgármester átadja a szót az előterjesztőnek.

Hetényi Ádám:  Írásban átadta a képviselőtársainak a módosítást. Egyrészt az időközben megváltozott körülmények miatt, másrészt pedig pontosabb szabályozás miatt került sor erre a módosításra. A tornaterem használatával igen sokszor probléma van. Az utóbbi időben kiskorúak is szerették volna kibérelni a termet, de felügyelet nélkül erre nem adott engedélyt, még a bérleti díj befizetése ellenére sem. Az is igaz, hogy mégis bejutottak és használták a termet. 

Itt most a módosításban pontos szabályozás került beépítésre.

Faller János: Úgy lenne célszerű, ha iskolai alkalmazott jelenlétében történne az átadás-átvétel. Számon kérhető és tartható lenne az esetleges károkozás.

Hetényi Ádám: Általában hétvégén használják ilyen alkalmakra a termet, és akkor az alkalmazott kérdése probléma, hiszen nem kötelezheti őket arra, hogy bizonyos időközönként bemenjenek az iskolába átadni, átvenni.

Faller János: Hamarosan itt a téli idő, sokan fogják igénybe venni sportolásra a termet. Az nem megoldás, hogy kizárunk csoportokat, de az sem megoldás, hogy mindenkit beengedünk.

Hetényi Ádám: Arra is gondolni kell, hogy hétfőn reggel kezdődik a tanítás, akkorra tisztának kell lennie a teremnek.

Molnár Árpád: Mindenképpen kell ügyelet, illetve felnőtt felügyelete nélkül ne lehessen igénybe venni a tornatermünket. Mindenképpen javasolja ennek a megoldását, mert például amikor mentek az asztaliteniszezők tele volt a terem padlózata kerékpárnyomokkal.

Hetényi Ádám: Ha ügyelet és felnőtt felügyelet is van, akkor két személy fog őrködni, de a dolgozót fizetni is kell.

Hegedüs György: Ezt a módosítást fogadjuk most el, a részleteket a későbbiekben is tisztázhatjuk még.

Hetényi Ádám: Egyenlőre legyen úgy, hogy kísérőként legyen ott a szülő és az vállalja a kár megtérítését, ha ilyen történik.

A képviselők 8 szavazattal 0 ellenében a következő határozatot hozták:

                                                             61/2001.(XI.13.)Kt.számú határozat

                                                             a Dunaszekcsői Általános Iskola Szervezeti és Mű-

                                                             ködési Szabályzatának módosításáról
                                                             A képviselő-testület elfogadja a Dunaszekcsői  Álta-

                                                             lános Iskola 

                                                             Szervezeti és Működési Szabályzatának módosítását

                                                             a tornaterem használatáról és a bombariadó és egyéb

                                                             rendkívüli esemény esetén alkalmazandó eljárásról.

                                                             Határidő: azonnal

                                                             Felelős: Hegedüs György polgármester

                                                                           Hetényi Ádám iskolaigazgató

4.napirendi pont:

Hegedüs György polgármester elmondja, hogy az elmúlt évben 6 fiatal kapta meg a Bursa Hungarica ösztöndíjat. Évközben a szám 5 főre csökkent, az egyik tanuló abbahagyta a tanulmányait. Jelenleg tehát folyamatosan 5 fő hallgatót támogatunk.

A mostani lehetőség már a következő évre szól, hosszú időt adtak a döntésre, így alaposan fel lehet készülni, gondolkodni rajta. Most 8 kérelem érkezett.  Emlékeztetőül elmondja, hogy a jövedelem határ az elmúlt alkalommal és most is a mindenkori nyugdíjminimum. Minden kérelmezőnél meghaladja a jövedelem a határt, mint az elmúlt évben is. A hallgatóknak javasol 3-4-5000 Ft-os támogatást az alábbiak szerint:

· Hajnal Richárd, Bíró Boglárka, Zakupszki Ferenc, Auth Szilvia, Bokor Zoltán, Handl Zsuzsanna  4000 Ft

· Fodor Iván  5000 Ft

· Szabó Gergely 3000 Ft

Rossz tapasztalatként említi, hogy a felsőoktatási intézmény az önkormányzat által biztosított támogatás összegét figyelembe veszi az intézmény szociális juttatásainál.

A fenti javaslattal egyetértve a testület 8 szavazattal 0 ellenében a következő határozatot hozta:

                                                              62/2001.(XI.13.)Kt.számú határozat

                                                              a Bursa Hungarica Felsőoktatási Ösztöndíj pályá-

                                                              zatról

                                                              A képviselő-testület a Bursa Hungarica Felsőoktatási

                                                              ösztöndíj pályázattal 

                                                              4000 Ft támogatást biztosít Hajnal Richárd, Bíró

                                                              Boglárka, Zakupszki Ferenc, Auth Szilvia, Bokor

                                                              Zoltán, Handl Zsuzsanna 

                                                              5000 Ft támogatást biztosít Fodor Iván

                                                              3000 Ft támogatást biztosít Szabó Gergely hallgatók-

                                                              nak.

                                                              Határidő: 2002.év 10 tanulmányi hónapja

                                                              Felelős: Hegedüs György polgármester

Egyebek:

Hegedüs György polgármester elmondja, hogy a DRV Rt. levélben kereste meg egy írásos nyilatkozat miatt. Dunaszekcső és Bár községek között a biztonságos vízellátás érdekében egy szabályozó szelepet építettek be. Ennek költségeit a koncessziós díj terhére lehet kifizetni, de ehhez kéri a szolgáltató a nyilatkozatot a munka elvégzéséről és a számla befogadásáról.

A képviselő-testület    vita nélkül 7 szavazattal 1 ellenében a következő határozatot hozta:

                                                            63/200l.(XI.13.)Kt.számú határozat

                                                            a DRV Rt. részére nyújtandó nyilatkozatról

                                                            A képviselő-testület hozzájárul ahhoz, hogy a DRV Rt.

                                                            Dunaszekcső és Bár községek között a vízvezetékrend-

                                                            szerbe biztonsági szelepet építsen be az eszközhasználati

                                                            díj terhére.

                                                            Határidő: azonnal

                                                            Felelős: Hegedüs György polgármester

Hegedüs György: Két üléssel ezelőtt tájékoztatást adott arról, hogy a napközi konyhán hány személyre főznek, milyen változások történtek. Most újabb jelentős módosulásról tud számot adni. A szeptemberi átlag 214 fő, az októberi pedig 203 fő. Az álláspontunk az, hogy 50 főre kell egy szakácsnő. Jelenleg a 4 fő elegendő lenne a feladat ellátására, de az élelmezésvezető az adminisztrációs munkák miatt nem számítható teljes szakácsnőnek. Január elsejétől a központi szabályozások miatt jelentős változások lesznek. A mostani vezető végzettsége sem felel meg az előírásoknak. A testületnek két lehetősége van: felveszünk egy új részfoglalkozású élelmezésvezetőt, vagy minden marad a mostani állapotában. A dolgozók most már joggal mondják, hogy kevesen vannak. A vezető részéről pedig nem teszi lehetővé, hogy teljesen a konyhán főzzön.

Heim Mátyásné: Októberben nagyon sok beteg gyerek volt, ezért elmondhatja azt, hogy különben ettől sokkal több személyre főznek. A most beíratott létszám 254 fő.

Nem tudja vállalni már, hogy napi 12 órát dolgozzon. Az asszonyoknak sem csak a főzés a dolguk. Aki pl.viszi az uzsonnát az iskolába, az a személy kb.50 percet esik ki a főzésből.

Faller János: Valóban sokszor lát késő este vagy hétvégén világosságot az irodában. Megoldásnak tartaná a részfoglalkozású élelmezésvezetőt.

Heim Mátyásné: Az kizárt, hogy ezt napi 4 órában bárki is el tudná látni.

Hegedüs György: Erről most ne vitatkozzunk. Ha így dönt a testület és lesz rá jelentkező, akkor az tudni is fogja, hogy mit vállal.

Bán Ferencné: Valaki is lát arra reális esélyt a jelenlevők közül, hogy élelmezésvezetői állásra jelentkezik bárki is 4 órás foglalkoztatásban?

Hetényi Ádám:  Szerinte is irreális elképzelés. Az 50 fős határt „gumiszabályként” alkalmaztuk. Mi lesz akkor, ha létszám bővítéséről döntünk és az ellátott létszám pedig lecsökken?

Szödényi István képviselő megérkezett az ülésre.

Bán Ferencné: Az új jogszabályok miatt 2002.január 1-től a HACCP minőségbiztosítás elengedhetetlen, és ez kiadást jelent az önkormányzatnak. A véleménye változatlanul az, hogy az üzemeltetést vállalkozásba kell adni. Megoldódna az élelmezésvezetői állás és a minősítést is a vállalkozó csináltatná meg.

Heim Mátyásné: A 4 órás vezető biztos, hogy nem megoldás. A befizetések nem tervezhetők fél napra, sem pontosan a hónap 1-2 napjára. A beszerzéseket sem lehet 4 órás munkaidőben elvégezni, mellette pedig rengeteg, és jövőre még több adminisztrációt sem lehet megcsinálni.

Faller János: Határozott időre, Heimné nyugdíjazásáig a konyhára vegyünk fel 4 órás alkalmazottat. 

Heim Mátyásné: 2002.január 1-től nem kíván élelmezésvezető lenni. 

Faller János: Akkor az élelmezésvezetői állásra írjunk ki pályázatot. A konyhára segítőnek vegyünk fel egy négy órás alkalmazottat határozott időre. Ha lesz új élelmezésvezető, akkor Heimné kimegy a konyhára dolgozni és a határozott időre szóló alkalmazottnak ideje leteltével megszűnik a munkaviszonya.

Bán Ferencné: Ő adta az ötletet a vállalkozásba adással. Van erről vélemény? A környéken sehol sem működik már a konyha így, mint nálunk.

Molnár Árpád: Az önkormányzatnak nem lenne gondja az üzemeltetéssel, ha vállalkozó látná el.

Tóth András: Most csak így megint ide kerül a testület elé a kérdés. Így jó döntést hozni nem lehet. Figyelembe kell venni a jogszabályokat, alaposan előkészíteni a kérdést és utána döntsünk. Már nem is tudja, hogy mi is az önkormányzat iránya.

A testület további vita nélkül a következő határozatot hozta 5 szavazattal 4 ellenében:

                                                                  64/2001.(XI.13.)Kt.számú határozat

                                                                  a Központi Konyha üzemeltetéséről
                                                                   A képviselő-testület a Központi Konyha üzemelteté-

                                                                   sét nem kívánja vállalkozási formában megoldani.

A testület 6 szavazattal 3 ellenében a következő határozatot hozta:

                                                                   65/2001.(XI.13.)Kt.számú határozat

                                                                   az élelmezésvezetői állás meghirdetéséről
                                                                   A képviselő-testület a Központi Konyha élelmezés-

                                                                   vezetői állását meghirdeti, elfogadva Heim Mátyás-

                                                                   né lemondását vezetői megbízatásáról. Az állás 

                                                                   betöltésére jelentkezni 2001.november 30.napjáig

                                                                   lehet. A vezetői megbízású közalkalmazotti jogvi-

                                                                   szony kezdő napja 2002.01.01.napja.

                                                                   A képviselő-testület utasítja a jegyzőt az állás 

                                                                   meghirdetésére.

                                                                   Határidő: meghirdetésre azonnal

                                                                                   jelentkezésre 2001.11.30.

                                                                                   alkalmazásra 2002.01.01-től

                                                                                   lemondás vezetői megbízásról:

                                                                                                          2002.01.01.

                                                                    Felelős: Hegedüs György polgármester

                                                                                  Pest Éva jegyző

Bán Ferencné: Sajnálja, hogy elmaradt a balatoni tábor látogatása. Tájékoztatja a képviselőket, hogy a HACCP minőségbiztosítást elkészíttették. Ezért garanciát kér arra, hogy legalább 3 évig még bérelheti a tábort, vagy a vizsgálat elvégeztetésének a költségét kéri visszatéríteni.

Hetényi Ádám: Természetesnek tartja a felvetést, így egyik felet sem érheti károsodás.

Hegedüs György: Részéről elfogadhatóbbnak tartja a visszatérítést, ezért azt javasolja, hogy az önkormányzat, ha a szerződés 3 éven belül megszűnik, akkor az időarányos részt visszatéríti a bérlő részére.

Faller János: Javasolja, hogy a vizsgálat elvégeztetésének költsége az önkormányzaté legyen.

A képviselők további javaslat és vita nélkül 8 szavazattal és 1 tartózkodással a következő határozatot hozták:

                                                                     66/2001.(XI.13.)Kt.számú határozat

                                                                     a balatoni tábor HACCP minőségbiztosításának

                                                                     költségéről

                                                                      A képviselő-testület a Balatonmáriafürdő-alsón

                                                                      levő, önkormányzati tulajdonú ifjúsági tábor 

                                                                      konyhájának a HACCP minőségbiztosítási rend-

                                                                      szer elkészíttetésének a költségeit a szerződés 3 

                                                                      éven belüli megszűnése esetén arányosan a

                                                                      költségvetése terhére megtéríti a tábor jelenlegi

                                                                      bérlőjének, a Bán és társa Bt.-nek.

                                                                      Határidő:2002.augusztus 31.

                                                                      Felelős: Hegedüs György polgármester

A nyilvános ülésen további napirend nem volt, a testület zárt ülésen folytatta a munkát.

                                                                     Kmf.

Hegedüs György                                                                                                      Pest Éva

  polgármester                                                                                                             jegyző                                                                    
